钦定古今图书集成/理学汇编/经籍典/第126卷 > 日知录 > 书序
## 钦定古今图书集成/理学汇编/经籍典/第126卷 > 日知录 > 书序

益都孙宝侗仲愚谓：“《书序》为后人伪作，逸书之名亦
多不典。至如《左氏传定四年》：祝佗告苌弘，其言鲁也，
曰：‘命以《伯禽》，而封于少皞之墟。其言卫也，曰：命以《康
诰》，而封于殷墟。其言晋也，曰：命以《唐诰》，而封于夏墟’。
则《伯禽之命》《康诰》《唐诰》，《周书》之三篇，而孔子所必录
也。今独《康诰》存而二《书》亡。为《书序》者，不知其篇名，而”
不列于百篇之内，疏漏显然，则不但《书序》可疑，
百篇之名亦未可信矣。其解命以伯禽为书名，《伯禽
之命》尤为切当。今录其说。

正义曰：《尚书》遭秦而亡，汉初不知篇数。武帝时有太
常蓼侯孔臧者，安国之从兄也，与安国书云：“时人惟
闻《尚书》二十八篇，取象二十八宿，谓为信然，不知其
有百篇也。”今考传记引书，并无《序》所亡四十二篇之
文，则此篇名亦未可尽信也。